b'\n_START_ARTICLE_\nPeter Lov\xc5\xa1in\n_START_SECTION_\nGlasbena kariera\n_START_PARAGRAPH_\n1977-1987_NEWLINE_Leta 1977 je s sociologom Gregorjem Tomcem ustanovil skupino Pankrti, ki je delovala do leta 1987 in je bila vzor kasnej\xc5\xa1i punk rock sceni in glasbenemu gibanju Novi val v biv\xc5\xa1i Jugoslaviji._NEWLINE_1987-1992_NEWLINE_Preden je za\xc4\x8del z uspe\xc5\xa1no samostojno glasbeno kariero, je ustanovil rock skupino Sokoli. Sokoli so bili svoj \xc4\x8das najbolj udarna slovenska rock skupina, ki je prejela tudi \xc5\xa1tevilna priznanja. Plo\xc5\xa1\xc4\x8da "Marija pomagaj" je \xc5\xa1e vedno ena najbolje prodajanih slovenskih plo\xc5\xa1\xc4\x8d. Zaznamoval jih je trd zvok, po katerem so se razlikovali od drugih podobnih slovenskih bandov. Sokoli so odigrali zadnji koncert leta 1993 nekje na avstrijskem Koro\xc5\xa1kem, ker so bili, kot je napisal nek kronist, \xc2\xbbprevelik band za premajhno dr\xc5\xbeavo\xc2\xab. Njihove najve\xc4\x8dje uspe\xc5\xa1nice: Marija pomagaj, Moja mama je strela, \xc4\x8cist nor, Drugi svet, Ko so \xc4\x8de\xc5\xa1nje cvetele, Greva punca v ju\xc5\xbene kraje, Sodn dan..._NEWLINE_1992-2000_NEWLINE_Lov\xc5\xa1in je znan tudi po tem, da je do uspeha pomagal \xc5\xa1tevilnim mladim talentom, kot so Big Foot Mama ali Legalo Kriminalo. Big Foot Mama so bili njegova predskupina na za\xc4\x8detku devetdesetih, del skupine pa kasneje njegova spremljevalna skupina Vitezi oblo\xc5\xbeene mize. Legalo Kriminalo so v tem trenutku njegova spremljevalna skupina imenovana Peter Lov\xc5\xa1in & \xc5\xa0panski borci. Kot solo izvajalec je v tem obdobju napisal ve\xc4\x8d ponarodelih hitov, ki so zaznamovali razli\xc4\x8dna obdobja: Hi\xc5\xa1a nasprot sonca, Najbolj\xc5\xa1i par, Julita, Najbolj\xc5\xa1 je bit zadet, Sam en majhen poljub, Dobri profesor, Te\xc4\x8daj romantike, Slovenija gre naprej, Angel iz nekje vmes, Tole je zate,..._NEWLINE_Med letoma 1993 in 2000 je izdal 5 studijskih plo\xc5\xa1\xc4\x8d, za katere je prejel \xc5\xa1tevilna priznanja. Med drugim je eno (7. sekretar Skoja) posnel z hrva\xc5\xa1kimi legendami Kud Idijoti. _NEWLINE_Skupaj z Vladom Kreslinom in Zoranom Predinom je leta 2000 za ljubitelje nogometa posnel \xc5\xa1e vedno najbolj prepoznavno slovensko \xc5\xa1portno himno \xc2\xbbSlovenija gre naprej\xc2\xab. Za himno je tudi napisal besedilo._NEWLINE_2000-2018_NEWLINE_Plo\xc5\xa1\xc4\x8do iz leta 2000 Izlet in Happy Hour iz leta 2007 je snemal na Jamajki z legendarnimi The Wailers, skupino Boba Marleyja, in s producentom Brianom Jobsonom, ki je produciral tudi No Doubt in Eurythmics. Zadnji singl\xc2\xa0\xc2\xbbHappy Hour\xc2\xab\xc2\xa0z istoimenske plo\xc5\xa1\xc4\x8de, ki je v bistvu \xc2\xbbside projekt\xc2\xab, je prav tako posnel z Brianom Jobsonom na Jamajki, kamor se rad vra\xc4\x8da. Videospot zanj je posnel slovenski re\xc5\xbeiser Jan Cvitkovi\xc4\x8d. Sicer je plo\xc5\xa1\xc4\x8da Happy Hour v angle\xc5\xa1\xc4\x8dini ter namenjena prete\xc5\xbeno tuji publiki. V Sloveniji je bila pesem \xc5\xa1e pred izdajo izglasovana za popevko tedna na Valu 202, \xc4\x8deprav plo\xc5\xa1\xc4\x8da ni osredoto\xc4\x8dena na slovenski trg. _NEWLINE_Leta 2009 nastopi na samostojnem koncertu v razprodanih ljubljanskih Kri\xc5\xbeankah. _NEWLINE_Leta 2010 je izdal album Hudi\xc4\x8dev sod, ki odra\xc5\xbea njegovo ljubezen do folk glasbe, slovenske in svetovne. Glavna hita na albumu sta bila Tako je pravilo in Hudi\xc4\x8dev sod. Album je bil pri kritikih in ob\xc4\x8dinstvu zelo dobro sprejet, prodaja za slovenske razmere odli\xc4\x8dna; plo\xc5\xa1\xc4\x8da je bila kar \xc5\xa1tiri mesece najbolje prodajana plo\xc5\xa1\xc4\x8da slovenskega izvajalca, ter 6 tednov od vseh izvajalcev skupaj. Lov\xc5\xa1in je vse skupaj nadgradil z uspe\xc5\xa1no in dolgo turnejo po Sloveniji, Hrva\xc5\xa1ki in Srbiji, ki je dosegla vrhunec septembra 2010 z velikim koncertom v ljubljanskih Kri\xc5\xbeankah._NEWLINE_Leta 2012 je izdal album z naslovom Za spremembo, s katerim se ponovno poda v malo tr\xc5\xa1e vode, kar je najbolj izrazito v pesmih \xc5\xa0e en krog, naslovni Za spremembo in Sre\xc4\x8da in mir. Na albumu je kot bonus pesem dodana skladba \xc4\x8carovnija, ki jo je Peter napisal v spomin na preminulega smu\xc4\x8darja Roka Petrovi\xc4\x8da, s katerim sta bila dobra prijatelja. Pesem je tudi osrednja tema dokumentarnega filma Od kamna do kristala, posve\xc4\x8denega Roku. Na albumu je v pesmi Ljubav na granici ponovno zapel v srbo-hrva\xc5\xa1\xc4\x8dini, kar se je izkazalo kot dobra poteza, saj je pesem dosegla poslu\xc5\xa1alstvo tudi na obmo\xc4\x8dju biv\xc5\xa1e Jugoslavije. Album je bil precej \xc4\x8dasa na vrhu lestvice prodanih cd-jev v Sloveniji, na Hrva\xc5\xa1kem pa se je uvrstil med 15 najbolje ocenjenih albumov leta 2012. Izdajo albuma je Peter zaokro\xc5\xbeil s koncertom v polnem kinu \xc5\xa0i\xc5\xa1ka. Po koncertu je glasbeni urednik Dela Zdenko Matoz zapisal: "Biti \xc5\xbeiva legenda je skrajno nehvale\xc5\xbeno, kajti spremembe so ve\xc4\x8d kot o\xc4\x8ditne, vendar jim Lov\xc5\xa1in dobro kljubuje."_NEWLINE_Leta 2014 je izdal antologijo tekstov Moj pogled na svet, v kateri predstavi svoje najljub\xc5\xa1e in tudi sicer najbolj prepoznavne pesmi iz obdobja Pankrtov, Sokolov in samostojne kariere. Ob knjigi izide tudi singel z skladbama Moj pogled na svet in Pozabljena ljubezen. Naslovna pesem je med drugim postala popevka tedna na Valu 202._NEWLINE_Leta 2014 je uvr\xc5\xa1\xc4\x8den na nerangirano lestvico 10 najbolj\xc5\xa1ih rock pevcev v Sloveniji, ki jo je kot prvo tako sestavil \xc4\x8dasopis Dnevnik. _NEWLINE_3. marca 2017 je predstavil videospot za nov singel Ti lahko, ki ga je posnel skupaj s skupino Big Foot Mama in s katerim je najavil izid nove plo\xc5\xa1\xc4\x8de Obmo\xc4\x8dje medveda (8.3.) in koncert v Cankarjevem domu (23.3.).   _NEWLINE_Leta 2017 izda novo veliko studijsko plo\xc5\xa1\xc4\x8do z naslovom Obmo\xc4\x8dje medveda, ki je med poslu\xc5\xa1alci in kritiki zelo dobro sprejeta. Singel Ti lahko postane popevka tedna in kar nekaj \xc4\x8dasa vztraja na prvem mestu oddaje To\xc4\x8dka na RTV. S plo\xc5\xa1\xc4\x8de se lepo primeta tudi pesmi Briga me, ki po poro\xc4\x8danju nekaterih postane nekak\xc5\xa1na pivni\xc5\xa1ka himna ter pesem Taka si mi v\xc5\xa1e\xc4\x8d.   _NEWLINE_Plo\xc5\xa1\xc4\x8do predstavi na razprodanem koncertu v Cankarjevem domu, kjer praznuje tudi 40. letnico glasbenega ustvarjanja. Sledi turneja z ve\xc4\x8d kot 50 koncerti.   _NEWLINE_Istega leta praznuje tudi s Pankrti in sicer v ljubljanskih Sto\xc5\xbeicah, kjer pred razprodano dvorano nastopi tudi skupaj z biv\xc5\xa1im \xc4\x8dlanom skupine Sex Pistols, Glenom Matlockom. Tega leta prejmejo Pankrti tudi plaketo mestne ob\xc4\x8dine Ljubljana za posebne zasluge na podro\xc4\x8dju kulture.   _NEWLINE_Septembra 2018 se v Kinu \xc5\xa0i\xc5\xa1ka zgodi premiera filma o Perotu z naslovom Pero Lov\xc5\xa1in - Ti lahko, ki ga je posnel priznani re\xc5\xbeiser Jani Sever. Film je nato predstavljen na slovenskem filmskem festivalu v Portoro\xc5\xbeu (5. mesto), na festivalu mediteranskega filma, kasneje pa \xc5\xa1e v slovenskih kinematografih.'